Taristuministrile

Transpordiametile 08.05.2025

**Pöördumine Makita–Otepää riigimaantee rekonstrueerimise teemal**

Lugupeetud Taristuminister ja Transpordiameti esindajad  
  
Soovin pöörduda Teie poole küsimusega seoses Makita–Otepää riigimaantee (riigitee nr 46 Tatra–Otepää–Sangaste tee km 12,972–25,683) rekonstrueerimise ajakava kohta.  
  
2027. aastal toimub Eestis, Otepääl laskesuusatamise maailmameistrivõistlused. Tegemist on rahvusvahelise kõrgetasemelise spordiüritusega, mis toob piirkonda tuhandeid külalisi ning suurendab oluliselt nii liikluskoormust kui ka avalikku tähelepanu Eesti taristule. Sellest tulenevalt on Makita–Otepää maantee heas seisukorras olemasolu kriitilise tähtsusega nii võistluste logistika kui ka riigi maine seisukohalt.  
  
Transpordiameti 04.03.2025 korraldusega nr 1.1-3/25/175 on küll pikendatud antud teelõigu rekonstrueerimise projekteerimistingimuste kehtivust kahe aasta võrra, kuid sama dokumendi alusel ei sisaldu nimetatud teelõigu ehitus aastateks 2024–2027 kehtivas teehoiukavas ning ehitusloa menetlust ei ole alustatud.  
  
Palun täpsustage:  
- Kas Makita–Otepää teelõigu rekonstrueerimine on kavas enne 2027. aastat või kas plaanitakse teehoiukava ajakohastamist selliselt, et see töö saaks toimuda enne maailmameistrivõistlusi?  
- Millised on praegused takistused selle investeeringu realiseerimiseks ning kas riigil on plaanis reageerida suurüritusega seotud vajadustele täiendava rahastamise või ümberprioriseerimise kaudu?  
  
Lisan kirjale ka Transpordiameti 04.03.2025 korralduse nr 1.1-3/25/175 koopia, mis käsitleb projekteerimistingimuste kehtivuse pikendamist.  
  
Ootame Teiepoolset vastust ning loodame, et Eesti riik suudab tagada vajaliku infrastruktuuri, mis toetab rahvusvahelise spordisündmuse väärilist korraldust.  
  
Lugupidamisega  
Ermo Kruuse  
Otepää vallavolikogu aseesimees

Tel 5113543